Nordjyllands Politi er på forholdsvis bar bund i en række sager om overfald og forsøg på voldtægt i Hobro.

To mænd på 33 og 40 år er ikke længere sigtet i en sag om forsøg på voldtægt fra Hobro i oktober sidste år. Det fortæller Mikkel Brügmann, politikommissær i Efterforskningscenter Himmerland ved Nordjyllands Politi. - Vi har haft en mistanke om, at det var disse to mænd, der stod bag, men på baggrund af led i vores efterforskning er det ikke længere en mistanke, der kan underbygges af beviser. Derfor er sigtelserne nu blevet droppet, siger Mikkel Brügmann. Flere overfald - samme metode De to mænd var sigtet for den seneste i en lang række overfald i Hobro. På området mellem Rema1000 og Mariagervej i den sydlige del af byen er der siden februar 2019 og frem til september 2021 sket flere overfald, ligesom der på Store Torv i byen også har været overfald på yngre kvinder. Overfaldene deler ifølge Mikkel Brügmann samme fremgangsmåde. - Fælles for sagerne er, at det er yngre kvinder, der går alene om natten, hvor de er blevet overfaldet. Nogle har haft held med at løbe fra stedet, mens andre er blevet befølt udenpå tøjet, inden de også har vristet sig fri. Politikommissæren oplyser, at de to personer udelukkende har været sigtet i den ene sag, men samtidig været mistænkt i de andre. - Fordi mange af sagerne har lignet hinanden, har vi naturligvis også kigget på, om disse personer har haft noget med de andre overfald at gøre. Men det findes der ikke beviser for, siger han. Høj prioritet hos politiet Politiet fortæller, at sager som disse altid har høj prioritet, og at der i disse tilfælde er blevet efterforsket meget grundigt. Derfor ærgrer det også Mikkel Brügmann, at der endnu ikke er sket et gennembrud i sagen. - Vi ved, at mange bliver påvirket af sager som denne, og derfor er det trist, at vi ikke har kunnet skride til anholdelse af nogle personer. Vi havde gerne set et andet resultat i forhold til, hvor vi er lige nu i efterforskningen, siger han. Mikkel Brügmann opfordrer alle, der har oplysninger i sagen om at ringe til politiet på telefon 114.